འདྲ་མཉམ་དང་རིས་མེད་ཅེས་པའི་ཚིག་འདི་སྟེགས་བུ་མཐོ་དམའ་བར་གསུམ་དུ་བཙན་བྱོལ་སྤྱི་ཚོགས་ཀྱི་ལས་ཀྱི་སྣེ་མོ་བ་ཀུན་གྱིས་ཁ་ལ་སྦྱར་སྦྱར་བར་ཡོད་པའི་ཚིག་ཅིག་ཡིན།ཐ་ན་གྲོས་ཚོགས་སུ་འཚང་བའི་གླང་གོག་དམར་པོ་དག་གིས་ཀྱང་འདྲ་མཉམ་དང་དང་རིས་མེད།མཐུན་སྒྲིལ་ཞེས་བསྒྲགས་དང་སྒྲོག་བཞིན་ཡོད་མོད།དོན་ངོ་མར།བཙན་བྱོལ་མི་མང་གིས་རེ་བའི་མིག་ཟུང་ཅེར་བའི་གྲོས་ཚོགས་ར་བ་ན་གླང་གོག་དམར་པོ་འདི་དག་གིས་ཆོས་བརྒྱུད་དང་ལུང་ཚན་དཀྲུག་ནས་བཙན་བྱོལ་གཞུང་མུན་པའི་གཡང་སར་དེད་ཚར་རེད།མདོར་དེད་ན།གྲོས་ཚོགས་ན་ཞུགས་པའི་གླང་གོག་དམར་པོ་དེ་དག་ལ་སྟོན་པ་ཐུགས་རྗེ་ཅན་གྱིས་བསྟན་པའི་ལམ་གྱི་རྩ་བ་བྱང་ཆུབ་ཀྱི་སེམས་ཕར་ཟད།འཇིག་རྟེན་མི་ཆོས་ཀྱི་རྩ་བ་ཡ་རབས་དང་བཟང་སྤྱོད་ཀྱི་དྲི་ཙམ་ཡང་མེད་ངེས་ན།འདི་དག་ལ་རྗེས་གྲུབ་ཀྱི་མིང་ཞིག་གདགས་དགོས་ན་ངས་ནི་གླང་གོག་དམར་པོ་ཞེས་པ་འདི་ལས་འཚམ་ཞིག་ཁྱོན་ནས་རག་མ་སོང་།